**de citit, de uitat**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

se ia o tristeţe şi se leagă la ochi

râzând se scrie suflet cu sufletul,

versului următor se spune hai în partea asta,

te întuneci de tot acolo

dacă e muză, se cere iertare

nu trebuie orbită, nici măcar cu un sărut,

se ştie – vede numai prin ochii şi sufletul de poet

se ia pământul în braţe

şi se sărută ca un copil,

ca un matur copilul, părintele, străbunul

se ia o lume sucită rău, se suflecă mânecile tuturor

şi cu încredere se pune suflet bun şi o floare

în locul tuturor armelor, răutăţii, nepăsării, lăcomiei

cum pe o câmpie semne de soare

pentru toţi drumeţii în întuneric

așa ca o mirare mirată mult

se aşază muza în piept

şi se spune fiecărui suflet

am o eternitate aici

ce-mi pasă? vor arunca unele

îţi stă bine – vor spune altele, altele, e de vânzare?…

nimic din toate astea, drumeţilor tovarăşi –

poezie ca un mers înaintea luminii cu bucurie

suflet, de citit, de uitat

ca un clovn dansând pe sârmă

ori privind aiurea după infinit

cel mai adesea de vorbă cu teii şi mările

-

Copyright Mariana Fulger